治中吳傅朋母夫人王逢原之女也傅朋作堂名養志乞詩爲作此
作者：釋德洪
朝代：宋

paragraphs: 少節暮年名太重，詔書致之堅不動。
當年捧檄良爲親，安知坐中有張奉。
茅容避雨依樹叢，旁人夷踞渠獨恭。
朝來殺雞本供母，從教牀下拜林宗。
兩翁高行今誰繼，吳侯作堂深措置。
鏡中勳業姑置之，自廣其心養其志。
傳聞絕似廣陵公，從來孟陶風味同。
未能侯門煩倒屐，想見窗户開青紅。
夫人年高視聽捷，扶持不用如華妾。
十分金葉壽千齡，笑看醉紅潮玉頰。